KIRJALLINEN KYSYMYS E-0318/00 esittäjä(t): Mihail Papayannakis (GUE/NGL) komissiolle. Kultaesiintymien louhiminen ja hyödyntäminen Milosin saarella.



Virallinen lehti nro 330 E , 21/11/2000 s. 0121 - 0122



KIRJALLINEN KYSYMYS E-0318/00 esittäjä(t): Mihail Papayannakis (GUE/NGL) komissiolle (11. helmikuuta 2000) Aihe: Kultaesiintymien louhiminen ja hyödyntäminen Milosin saarella Yritys nimeltä Midas Oy suunnittelee suorittavansa Milosin kunnan Profitis Iliasin, Hondro Vounon, Koumarian, Kalamavrosin ja Ralakin alueella, 17 760 000 neliömetrin alalla, kultakaivoksen perustamiseen liittyviä tutkimuksia maanporauksineen. Suuri osa tästä alueesta on ehdotettu sisällytettävän Natura 2000 -ohjelmaan. Kansainvälisesti tällaisista investoinneista saadut kokemukset eivät ole erityisen myönteisiä: vastaava kullanlouhintahanke Turkin Pergamonissa kaatui alueen asukkaiden jotka olivat vedonneet myös Euroopan parlamenttiin vastustukseen, ja vastaavanlaisiin hankkeisiin liittyvät myrkkyjätelammet ovat osoittautuneet vaarallisiksi (esimerkiksi Doñanassa Espanjassa). Milosin tapauksessa saaren yhteiskunnallisten ja ammatillisten ryhmien ylivoimainen enemmistö on esittänyt voimakkaita vastalauseita ja pyytänyt Midas Oy:n suorittamien töiden välitöntä keskeyttämistä. Kultamalmin jalostuksessa käytettävä syanidimenetelmä ja tällaisen toiminnan tuottamat erityisen myrkylliset jätteet muodostavat vaaran kansanterveydelle, ympäristölle ja pohjavettä johtavalle kerrokselle alueella sekä saattavat aiheuttaa meren saastumisen. Kun otetaan huomioon, että: Egeanmeren saarilla esiintyy lisääntyvässä määrin vesihuolto-ongelmia, ja yhteisö on yhteisrahoittanut merkittäviä perusrakenteita, joilla näitä ongelmia on pyritty ratkaisemaan, sekä osoittanut erityistä myötätuntoa ryhtymällä erityistoimiin Egeanmeren kreikkalaisten saarten hyväksi; Euroopan yhteisöjen tuomioistuin on tuominnut Kreikan siitä, ettei se ole noudattanut tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta annetun direktiivin 76/464/ETY(1) 7 artiklaa eikä direktiiviä 92/43/ETY(2)luontotyyppien sekä luonnonvaraisen eläimistön ja kasviston suojelusta; Kykladien saariryhmän lääninneuvosto ei ole hyväksynyt ympäristövaikutusten arviointia; Voisiko komissio kertoa, mihin toimiin se aikoo ryhtyä, jotta asiasta vastaavat kreikkalaiset viranomaiset lakkauttaisivat edellä mainitun toiminnan, jolla yhtäältä kierretään yhteisön ympäristölainsäädäntöä ja vaarannetaan kansanterveys ja joka toisaalta aiheuttaa selvästi Euroopan unionin ajamasta rannikkoalueiden yhtenäisen eurooppalaisen toimintasuunnitelman politiikasta poikkeavia, merkittäviä muutoksia? (1) EYVL L 129, 18.5.1976, s. 23. (2) EYVL L 206, 22.7.1992, s. 5. Margot Wallströmin komission puolesta antama vastaus (23. maaliskuuta 2000) Milosin saarella sijaitseva alue Profitis Ilias sekä saaren länsirannikko kuuluvat yhteisön tärkeänä pitämien alueiden luetteloon, jota Kreikka on ehdottanut luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti. Näiden alueiden myöhempää Natura 2000 -verkostoon sisällyttämistä varten olisi vältettävä kaikkea toimintaa, jolla voi olla vakavia vaikutuksia niiden suojeluarvoon. Midas-yhtiön suunnittelema hanke sisältyy tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/EY, sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(1). Kyseisen direktiivin 4 artiklan mukaan jäsenvaltioiden on määriteltävä, onko hankkeen ympäristövaikutukset arvioitava. Viimeksi mainittua direktiiviä ei ole vielä saatettu osaksi Kreikan kansallista lainsäädäntöä. Komissio kiittää arvoisaa parlamentin jäsentä Midas-yhtiön toimintaa koskevista tiedoista. Asian tutkimiseksi lähetetään selvityspyyntö Kreikan viranomaisille. Kysymyksessä mainituista tuomioista komissio toteaa, että direktiivi 92/43/ETY on saatettu osaksi Kreikan kansallista lainsäädäntöä ministeriön päätöksellä nro 33318/3028/1998. Pagasetikinlahden ja Vegoritisjärven vesistöjen osalta annettiin 11 päivänä kesäkuuta 1998 tuomio, joka koski Kreikan laiminlyöntiä vahvistaa tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annettuun neuvoston direktiiviin 76/464/ETY sisältyvässä luettelossa II mainittuja vaarallisia aineita koskevat laatutavoitteet sisältäviä ohjelmia. Tähän tuomioon liittyen komissio on toimittanut Kreikalle EY:n perustamissopimuksen 228 artiklaan (ent. 171 artikla) perustuvan virallisen ilmoituksen. (1) EYVL L 73, 14.3.1997.